पाएं अपने शहर की ताज़ा ख़बरें और फ्री ई-पेपरडाउनलोड करें
जिले के फलासिया थाना क्षेत्र के देवड़ावास में शनिवार देर रात हाईवे निर्माण ठेकेदार फर्म के वाहन की चपेट में आने से पांच विद्युत पोल व तार टूटकर गिर गए। इससे लगभग एक दर्जन गांवों की बिजली गुल हो गई। रविवार दोपहर तक विभाग कोल्यारी कस्बे की बिजली बहाल कर पाया। शेष गांवों की आपूर्ति सोमवार तक बहाल होने की संभावना है। विभाग इस मामले में दोषियों के खिलाफ मामला दर्ज करने की तैयारी कर रहा है।
एवीवीएनएल सहायक अभियंता श्यामसुंदर मीणा ने बताया कि लुणियारा पावर हाउस से कोल्यारी सहित आमोड़ तक की विद्युत आपूर्ति लाइन को शनिवार रात बारह बजे के लगभग देवड़ावास पंचायत अंतर्गत उदयपुर-ईडर नेशनल हाईवे 58ई की निर्माण ठेकेदार फर्म के प्लांट के पास फर्म के ही वाहन ने चपेट में ले लिया।
दुर्घटना के दौरान वाहन ने पांच विद्युत पोल को जमीन से उखाड़ दिया। इसके चलते तार भी टूट कर पास के खेतों व एक झोपड़ी की छत पर जा गिरे। ग्रामीणों की सूचना पर बिजली आपूर्ति तत्काल बंद करवा दी, जिससे कोई बड़ा हादसा नही हुआ। घटना के बाद वाहन चालक गाड़ी को भगा ले गया।
रविवार सुबह स्थानीय ग्रामीणों ने ठेकेदार के वाहन से दुर्घटना की जानकारी दी जिनके खिलाफ पुलिस में मामला दर्ज करवाया जाएगा। दुर्घटना के चलते कोल्यारी, देवडावास, आमीवाड़ा, आमोड़ पंचायतों के एक दर्जन गांवों की बिजली गुल हो गई।
बच गई जान : ग्रामीण भूरीलाल कसौटा ने बताया कि वो रोज परिजनों सहित खेत पर बने डाकले (घास की छत) पर सोता था। शनिवार को बेटा बाहर गया तो भूरीलाल घर पर सोया था। देर रात हुई घटना में बिजली के तार टूट कर सीधे डाकले पर ही गिरे ऐसे में बड़ा हादसा हो सकता था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn